དེ་ཡང་འཇམ་མགོན་ས་སྐྱ་པཎྜི་ཏསགཏེར་ནས་བྱུང་བའི་གླེགས་བམ་དང་།།གཞན་ནས་བརྐུས་པའི་ཆོས་ལུགས་དང་།།བརྩམས་ཆོས་དང་ནི་རྨི་ལམ་ཆོས།།བློ་བཟུང་མ་ཡི་ཆོས་ལུགས་ལ།།རྡོ་རྗེ་འཆང་ལ་བརྒྱུད་པ་སྙེག།དེ་ལའང་གཞན་དག་ལུང་ལེན་པ།།ཆོས་དང་འགལ་བ་སྨོས་ཅི་དགོས།།རང་ཚིག་དང་ཡང་འགལ་བ་ཡིནཞེས་གསུངས་པ་ལྟར་རྒྱལ་པོ་འུ་དུམ་བཙན་གྱིས་ཆོས་བསྣུབས་པ་ནས་ལོ་ཆེན་རིན་ཆེན་བཟང་པོ་མ་བྱོན་པའི་བར་དང་དེའི་རྗེས་ལ་ཡང་ཆོས་ལོག་མང་པོ་དར་བ་སྟེ་ལ་ལ་གཏེར་ནས་བྱུང་ཚུལ་གྱི་གླེགས་བམ་ལ་བརྟེན་པ་དང་།ལ་ལ་གཞན་ནས་བརྐུས་ཤིང་གཞན་དང་འདྲེས་པ་དང་།ལ་ལ་ནི་སོ་སོའི་རང་འདོད་ལྟ་བུར་བྱས་པ།ལ་ལ་ནི་རྨི་ལམ་དུ་ལུང་བསྟན་ཞིང་བྱུང་བར་སྨྲ་བ་སོགས་མདོར་ན་རྒྱལ་པོའི་ཁྲིམས་ཞིག་པ་དང་དུས་མཚུངས་སྔར་གྱི་རྒྱ་བོད་ཀྱི་ལོ་པཎ་རྣམས་ཀྱིས་དཀའ་བ་དུ་མས་འབད་ཅིང་བསྒྱུར་བའི་བཀའ་བསྟན་ལ་ལྷད་འཇུག་པའི་དུས་རབས་ཤིག་ཏུ་གྱུར་པ་རེད།